Red Bull SoundClash e o adevărată bătălie muzicală, un show total în care artiștii luptă pentru aplauzele fanilor. Ele sunt măsurate cu atenție și precizie de către decibelmetrul instalat în mijlocul arenei. Cele 4 runde - The Cover, The TakeOver, The Clash, The Wild Card - împing limitele creativității și oferă de fiecare dată publicului un experiment muzical istoric. Și la a 6-a ediție din România, Adrian Despot a fost gazda evenimentului, iar de beat-uri s-a îngrijit cu aplomb DJ ZDA, pentru a doua ediție consecutiv.
Adrian Despot a deschis ostilitățile: „Să susținem muzica și ce-are ea de oferit în seara asta! În colțul albastru intră Connect-R! În colțul roșu, aplauze pentru Șuie Paparude. Să ne încălzim și să intrăm în atmosferă, artiștii cântă câte trei piese din repertoriul propriu. Sigur le știți, sigur le fredonați”.
01
THE WARM-UP
„Dansăm și noi puțin, Romexpo?” Connect-R începe cu „Lasă-mă să te...”, un feat. cu Raluka din 2023. Pe scena albastră s-au aliniat 7 instrumentiști excepționali. „Am venit și cu-o gagică la Romexpo”, mărturisește Connect-R. „Am venit cu Rita". Super-colaborarea cu Smiley din 2021, inspirată de o poveste adevărată (Connect-R și Smiley au fost îndrăgostiți de aceeași femeie, care nu l-a ales pe niciunul dintre ei), are acum peste 23 de milioane de vizualizări pe YouTube. Pe ritmuri de reggae, vibe-ul Copacabana se strecoară în sectorul 1, sute de voci cântă „Ea se mărităăăăă”, și astfel, distracția a început! „În tot acest răstimp cât ne-am antrenat pentru Red Bull SoundClash, am studiat electro și vrem să vă cântăm o sonată electrică cu influențe de Schopenhaeur”, anunță Connect-R. Intră direct fanfara – sunt ritmuri orientale, e „Fata de la țară”. ZDA dansează de zor la pupitrul de DJ, iar Connect-R supralicitează cu un omagiu adus reginei muzicii lautărești din România, Romica Puceanu, căci la finalul piesei se-aude un sample din „Șaraiman” cu vocea ei inconfundabilă.
Privirile se mută la scena roșie, mai minimalistă – cu 3 instrumentiști alături de Michi, Dobrică și Junkyard. Dobrică își salută elegant adversarul, într-un preambul la ce urmează: „Respect pentru Connect-R! Cred că am fost și noi primii copii ai genului rave în România și respect celor care au fost cu noi de atunci”. Șuie își aruncă deci în joc propria declarație de luptă, iconică „Armada verbală” (2006), de pe „A fost odată…”, piesă care-a făcut multe valuri cu stilul său distinctiv, cu influențe breakbeat și big beat. „Profeția e că vorba bate gândul la final?”. Poate, dar e prea devreme să ne aruncăm în orice fel de pronostic. Urmează „Stai cu mine”, de pe albumul „Salvează-Te” (1997), ceva mai techno. „Rin Tin Tin”, ultima piesă de la runda Warm Up, atacă brutal timpanele, în cel mai bun mod posibil, iar Dobrică îi cere publicului: „Mâinile sus! Ține-le acolo! Încă o dată, mulțumim, București, mulțumim Romexpo!”.
„Înțeleg că toată lumea e forță pe cardio”, comentează Adrian Despot din colțul arbitrului. „Câtă energie, ce dor mi-a fost de treaba asta! Nu uitați, ambele tabere au nevoie de susținerea voastră, așa că strigați cât puteți de tare! Acestea fiind spuse, să înceapă bătălia și haideți să trecem la rundele care se punctează!”.
02
THE COVER
Toate ca toate, am cântat, am dansat, ne-am distrat pe piese vechi și noi, dar de-aici începe cu adevărat meciul! Primul battle al serii la Red Bulll SoundClash e #THE COVER. Un fel de who wore it better. Doar că pe muzică.
Keep on ravin! ZDA, maestra provocărilor, deschide balul. Cine-și amintește de momentul epic de la Red Bull SoundClash 2023 (a 100-a ediție Red Bulll SoundClash la nivel mondial, vă vine să credeți?!) când i-a pus pe Killa Fonic și Vama să reinterpreteze iconicul „Personal Jesus” de la Depeche Mode? A fost legendar, credeți-ne pe cuvânt. Poate ZDA mai bine? Iată că da: din boxe răsună ditamai spațiul cosmic. Lansată în 1992, pe albumul de debut „Experience”, „Out of Space”, de la The Prodigy, a fost piesa care-a rupt bariera dintre underground și mainstream la vremea ei. A fost certificată cu aur în 2021 de British Phonographic Industry și folosește un sample din „Chase the Devil” a lui Max Romeo din 1976. Pentru mulți dintre cei din primele rânduri, anii '90 sunt un loc magic, plin de amintiri mișto. Și „Out of Space” este exact portalul care-i duce înapoi în timp.
Prodigy, vă mulțumim că ne-ați trimis în MARELE SPAȚIU de-atâția ani încoace, acum e rândul lui Connect-R s-o facă! Și când începe, e clar altceva. Încă de la primele note, sună foarte reggae: inflexiuni, instrumentație, mișcare scenică, tot. Se-aude „Love is burning” gutural. Îl ajută mult și echipa de pe scenă, are bass, chitară, clape, tobe, trompetă, trombon - e o simbioză excelentă. Publicul gustă din plin varianta lui de „Out of space”: tot dansantă, dar în altă direcție.
„Hai în față pentru pogo”, cheamă Dobrică la scena incandescentă. Junkyard intră domol, dar odată intrat avem rave-ul ăla sălbatic, cum dădea MTV-ul în zilele lui bune. Piesa le vine mănușă celor de la Șuie Paparude. O reinterpretare pe care degeaba o asculți, TREBUIE s-o simți live! În fața scenei s-a ridicat deja praful: nu e un cover, e o experiență din altă lume.
Un început de battle așa cum se cuvine. Se votează? Se votează! Cei care deschid scorul în favoarea lor sunt Șuie Paparude, în minutul 27, prin lovitura liberă executată perfect la colţul lung: 107 puncte „în cap”, înregistrate de decibelmetru, față de 106.7 la adversar.
03
THE TAKEOVER
Mai pe românește, Connect-R își cântă piesa până la jumătate, când de pe scena cealaltă preia din mers Șuie Paparude. Apoi Șuie Paparude începe cu-o piesă proprie pe care-o continuă Connect-R. 4 piese, câte 2 de fiecare adversar, tot atâtea ocazii de gol.
Albastrul dă startul probei cu refrenul: „Dacă mă vei supăra / Mai dă-te-n dragostea mea!” (2013). Din 2013 încoace, „Dă-te-n dragostea mea” rupe discotecile cu ironia-i subtilă. Telefoanele sunt sus în fața scenei albastre, lumea fredonează. Șuie Paparude preia în colțul roșu, Junkyard intră pe scratchuri, e blană!
La piesa 2, Michi, Dobrică și Junkyard spun că e momentul potrivit s-arunce în venele audienței ceva mai puternic: pentru ei e „Cea mai bună zi” (2009). Dacă stai să-i asculți pe cei din fața scenei roșii, piesa asta „ar fi trebuit să dureze minimum o oră”. În răspuns, la albastru, avem prima mare transformare. Scuzați-ne, a intrat cumva Ștefan Bănică pe scenă? Nu, e rock & roll Connect-R. „Cea mai bună zi” sună super mișto în reorchestrarea asta nouă care-i priește de minune. Aplauzele curg din toate părțile, iar MC-ul serii recunoaște s-o audă întreaga națiune: „Ce mă bucur că s-au schimbat vremurile! Pe vremea mea, știam doar că trebuie să batem depeșarii (Vița de Vie s-a bătut de fapt cu Subcarpați în ediția a treia Red Bull SoundClash din România, și au făcut primul egal din istorie competiției. Sunteți cel mai tare public! Când cântă Șuie, sunteți Șuie, când cântă Connect-R, sunteți Connect-R”.
Urmează imnul tuturor verilor românești din toate timpurile: „Vara nu dorm”. Lansată de Connect-R în 2012, „Vara nu dorm” a dominat topurile muzicale într-un fel în care puține piese românești au făcut-o. E un cântec cum nu se poate mai real pentru orice artist: în spatele succesului sunt sute de ore de muncă, nopți nedormite, o viață pe drumuri. Toată lumea o fredona. Iar când Michi, Dobrică și Junkyard trec la butoane, avem o explozie de sunete. Șuie Paparude e trupa care, prin definiție, ne-a oferit în 30 de ani de carieră, nopți albe memorabile. „Vara nu dorm” se schimbă în varianta lor în “Nu dorm, de fapt, niciodată”. E fix ritmul care te trezește orice ar fi. Junkyard, cu timbrul lui inconfundabil, cântă „Domnul controlor, ia de-aici o savarină”, difuzoarele ard pe breakbeat-uri și ritmuri rapide și foarte rapide.
„Pentru că sunetul ajunge din difuzoare până-n sânge, pentru că inima ta moare atunci când sunetul dispare...". Șuie Paparude închide TakeOver-ul cu iconica „Pentru inimi", de pe „Scandalos" (2005), care combină elemente de muzică electronică cu influențe rock, reflectând ADN-ul muzical al trupei. „RESPECT ȘUIE! Își păstrează stilul și dau clasă multor formații cunoscute din afară...", comentează cineva din primele rânduri. Connect-R face la rândul lui super-show - varianta lui e reggae și continuă cu muzică lăutărească în esență pură, iar publicul aplaudă frenetic.
Adrian Despot: „Super treabă pe ambele scene, e foarte greu de decis. V-ați făcut deja încălzirea, acum trebuie doar să vă reglați vocile și să urlați cât puteți de tare. Haideți să vedem, cine e câștigătorul?“.
Connect-R își adjudecă runda cu 109.1 decibeli versus 104.8 pentru Șuie Paparude.
04
THE CLASH
Un artist complet se poate plia pe orice stil muzical? Hai să vedem! La Red Bull SoundClash, adversarii trebuie să-și interpreteze propriile piese în stiluri diferite, iar anul acesta, ZDA a ales folk, funk și... rock! Adi Despot: „S-ar putea ca genul ăsta să vă smulgă o lacrimă, e parte din ADN-ul nostru de români. Și e drept, cine n-a fredonat «Andrii Popa» în viața lui? E «clue»-ul muzical dat de Zda".
Primul care e pus la încercare să-și reinterpreteze „Trenul de noapte” în stil folk e Connect-R, care pare că s-a pregătit intens pentru această probă. „Versatilitatea este unul dintre atuurile mele, iar când spui folk te gândești obligatoriu la cenaclul Flacăra și n-ai cum să nu-ți amintești de Adrian Păunescu. Dați-mi așadar voie să-i aduc un tribut”. E interesantă transformarea piesei, la origini cu un flavour vanilla relaxant în această declamație baritonală. Mulțimea o fredonează, cu mâinile în aer (hit-ul rămâne hit), oamenii cântă alături de Connect-R și se mișcă în ritmul piesei.
Vine și rândul celor de la Șuie Paparude. „Cu zâmbetul pe buze”... în stil folk. O noapte îmbăiată în prea multe grade... Cu toții iubim proba asta foarte tare, pentru că de fiecare dată retrăim cumva best-of-urile muzicii românești, toate generațiile. Junkyard arată că i-au plăcut focurile de tabără: sunt doar el, chitara lui Mădălin Antonesei și foarte multă emoție pe scena roșie, cu zâmbetul pe buze și multe brațe ridicate în aer. Atmosfera e foarte caldă, așa că nu putem spune decât jos pălăria, Șuie Paparude! Un moment de excepție cum numai la Red Bull SoundClash mai prinzi.
Runda 2: dacă ZDA zice funk, păi funk să fie! „De la folk la funk, le-am luat ca la dicționar!”, glumește Despot. Connect-R, ai legătura. „Polițai”, o piesă cu un mesaj profund social, se-aude live. Connect-R știe perfect cum să-și țină publicul viu, să-l facă să cânte și să danseze alături de el, dar marea surpriză vine când apare pe scenă „primul rom KPop al României”, Jonny Romano! De-lir!
De partea cealaltă, Șuie abia așteaptă să-i dea replica. „Soundcheck, soundcheck/ Microfonul e suspect/ Pe viu, direct/Se aude sau e defect?”. Se auude foaarte bine! „Soundcheck" (2010), single de pe albumul „E suflet în aparat", care evocă energia concertelor live și legătura strânsă dintre trupă și fanii lor. E dedicată, de altfel, celor care-au fost alături de ei încă de la începuturi. În zona roșie, fanii Șuie trăiesc muzica la maximum alături de ei, și-n variantă funk, care sună foarte bine.
Ce mai scoate deci ZDA din sacul cu surprize? „Adevăratul ADN românesc stă în rock!”, se bucură Adrian Despot. Și galeria îi răspunde fredonând din 5000 de voci refrenul Seven Nation Army al celor de la White Stripes. Încă o dată, Connect-R preia ștafeta cu piesa „Am sosul ăla”, pe care o transformă într-un rock autentic, a la Marlyn Manson. Zici c-a cântat rock toată viața lui!
Ce fan Șuie Paparude se-aștepta vreodată s-audă „Atac la persoane” rock? Metaliștii sunt acolo cu Șuie Paparude, dau din cap cu mâinile în aer. Adi Despot concluzionează: „Nu numai că aș introduce genul ăsta muzical în fiecare ediție Red Bull SoundClash, dar l-aș face obligatoriu”.
Și publicul decide din nou: Connect-R 107.5 DB vs. Șuie Paparude 106.9 DB. Connect-R a învins și de data asta!
05
THE WILDCARD
Momentul pe care-l aștepta toată lumea. Va fi wildcard-ul trupei Șuie Paparude suficient de bun încât să răstoarne scorul în favoarea lor sau va reuși Connect-R să strângă și mai multe puncte și să plece acasă triumfător? E o probă cel puțin interesantă, ce pân-acum a generat multiple momente virale, memorabile, cum ar fi Spike și Adi Minune, din ediția #4, sau reuniunea legendară de la ediția #5 dintre Killa Fonic și Șatra B.E.N.Z., după atâția ani în care-au mers pe căi separate.
Liniștea s-a așternut peste Romexpo. Toate cele 5000 de perechi de ochi sunt ațintite spre colțul roșu, de unde Șuie Paparude începe să scandeze „Nu te mai saturi de noi” (2012). Ideea piesei a pornit de la un mesaj postat de fani pe pagina lor oficială de Facebook în care scriau: „Nu mă mai satur de voi”. Cine s-ar fi așteptat ca un simplu comentariu s-ajungă una dintre piesele de referință ale Șuie Paparude?! O poezie.
Să ne întoarcem la vibe-ul de pe scenă, unde alături de Șuie apare Oscar, unul dintre cei mai importanți trapperi din țara asta. Au sunat perfect împreună. Dobrică nu se lasă și face intro-ul pentru încă o surpriză: „Mai avem o surpriză, că tot e momentul surprizelor!”. 2 wildcard-uri?! Erika Isac li se-alătură și cântă piesa cu care a făcut furori „Macarena”, cu siguranță cea mai controversată piesă a acestui an. Lumea e cu mâinile-n aer, cântă și se bucură să-i vadă împreună pe aceeași scenă. Big up, Șuie Paparude, nimeni nu se aștepta la asta!
S-au încins spiritele bine de tot. Connect-R, ce-ai de zis? Consacratele-i codițe și hanoracul oversized pe care-l poartă acum îi conferă look-ul de rapper dur pe care-l avea demult, la începuturi. Doar ceva mai lipsește, însă nu pentru mult timp. Alex Velea, acum lângă el, dă tonul și pe scenă e „Dragoste la prima vedere” (2006). Ne teleportăm în timp pe refrenul lui 2012, unde „Dragostea se face-n minim doi” și apoi ne-ntoarcem în anii 2000. Alex Velea se-ntreabă înc-o dată după 17 ani „Unde sunt zilele cu soare?/Unde ești tu?”. Publicul cântă la unison notă cu notă, vers cu vers. E greu să nu reacționezi la ce se-ntâmplă pe scena albastră. Wow, ce rundă! E și nostalgie, e și show, un mix cum nu se poate mai echilibrat. Publicul cere bis și strigă din ce în ce mai tare.
Și da, Alex Velea are dreptate, „marele câștigător al acestei seri este publicul, cu siguranță!”.
„Mulțumesc, Connect-R, că m-ai invitat în seara asta, mi-a fost dor să fiu alături de tine pe scenă și te iubesc rău de tot! Chiar dacă viața ne-a separat de multe ori, mereu te-am iubit ca pe fratele meu mai mare și îți mulțumesc că ții la mine! Te apreciez pentru tot ce-ai făcut în viața asta și ce se întâmplă în seara asta e încă o dovadă că lumea te iubește”.
Ce zice juriul? După urale îndelungate, Connect-R și Alex Velea iau 107.6 decibeli vs. cei 106.7 înregistrați de Șuie, Oscar și Erika!
Artiștii de pe ambele scene au primit vestea rezultatului cu fair-play, și-au strâns mâna cu respect pentru efortul depus în lunile de pregătire și s-au felicitat pentru show-ul incredibil. La final, Red Bull Sound Clash este întotdeauna despre camaraderie și pasiunea pentru muzică. Connect-R și-a scos echipa la rampă, oameni care sunt alături de el și de mai bine de 17 ani, și le-a mulțumit tuturor pentru cât au crezut în el. Dobrică nu s-a lăsat mai prejos și-a lansat un mare shout-out pentru o echipă formidabilă de instrumentiști, care i-au făcut pe Șuie să sune și altfel față de cum îi știm de obicei, plus Oscar și Erika Isak, invitații lor surpriză. „Acești copii vor ajunge departe”, a spus Michi la final.
Connect-R: „E încununarea unei munci de câteva luni de zile! Duelul cu Șuie a fost unul puternic. La prima rundă au câștigat ei și mă dezarmasem puțin, dar după s-a cam schimbat treaba și am câștigat următoarele runde. A fost interesant că nu am avut emoții și îmi amintesc mereu de treaba asta. Numai atunci când nu te pregătești ai emoții, când te-ai pregătit nu mai ai emoții! Cât despre public, a fost genial! Oamenii au cântat cu noi, au dansat, dar mai presus de toate, în momentul în care și cei care erau în fața scenei lui Șuie cântau cu noi, atunci gata, ne-au terminat”.